КъБР-м и дамыгъэ лъапIэр цIыхуищым яхуегъэфащэ
КъБР-м и Iэтащхьэ Къанокъуэ Арсен къыдигъэкIа Указым ипкъ иткIэ «Къэбэрдей-Балъкъэр Республикэм и пащхьэ щиIэ фIыщIэм папщIэ» орденым и ещанэ нагъыщэр иратащ Атэлыкъ Залым, Чып Темур, ГъукIэ Руслан сымэ. Гузэвэгъуэшхуэ хэхуа цIыхухэр къыщрагъэлым абыхэм лIыгъэшхуэ къагъэлъэгъуащ, ГъукIэ Руслан и псэр итащ.
ХэкIуэдам и Iыхьлыхэмрэ адрей щIалэхэмрэ дыгъуасэ яIущIащ республикэм и Iэтащхьэр.
«Сэ дамыгъэ лъапIэр тыным теухуа Указым Iэ щIэздзащ икIи ар дунейм ехыжа лIыхъужьми псэууэ къэнахэми къэвлэжьауэ къызолъытэ. Ди жагъуэ зэрыхъунщи, а гузэвэгъуэм ГъукIэ Руслан и гъащIэр хилъхьащ икIи апхуэдэ гуауэшхуэр зыгъэзэкIуэжыфын тыгъэ щыIэкъым. Апхуэдэу щыт пэтми, псоми ящIэн хуейщ зи гъащIэм емыблэж цIыху хьэлэлхэр зэрыщыIэр, ахэр дэ зэи зэрытщымыгъупщэнур», — жиIащ Къанокъуэ Арсен.
ГъукIэ Руслан и унагъуэмрэ Атэлыкъ Залымрэ республикэм и Iэтащхьэм сом мин щищ-щищ, Чып Темур сом мини 100 яритащ. А псоми къадэкIуэу, республикэм и Iэтащхьэм унафэ ищIащ езым и сурэтыр тету Абхъазым и утым щагъэува баннерыр къыфIахыу лIыхъужьхэм я сурэтхэр кIэралъхьэ- ну.
Фигу къэдгъэкIыжынщ Ислъэмей къуажэм щыщ ГъукIэ Руслан дызэрыт илъэсым и мэкъуауэгъуэ мазэм зэрыхэкIуэдар. Абы щыгъуэ щIалэм псым зыхидзащ, абы хэхуа автомобилым исар къригъэлын папщIэ. Абы хэту автомашинэкIэ блэж Чып Темури къэувыIэри псым итхьэлэр къыхихыжыну хэлъащ — абы автомашинэм и щхьэгъубжэр икъутэри шоферыр псым къыхихащ.
Республикэм щыпсэухэм я щхьэр лъагэу езыгъэлъагъужа нэгъуэщI зы Iуэхуи къэхъуауэ щытащ. цIыхум и щхьэкуцIым игъуэт узыфэхэр щагъэхъужу Санкт-Петербург дэт институтым, Бехтерев В. и цIэр зезыхьэм, и аспирант Атэлыкъ Залым 2012 гъэм и щIышылэ мазэм гъуэгум къыщыхъуа зэхэуэшхуэм хэхуащ. ЩIэпхъаджащIэхэм шэр зытрагъэлъалъэ щIыпIэм абы уIэгъэ хъуа гъуэгу-плъыр лэжьакIуэр къыIуихри, медицинэ дэIэпыкъуныгъэ иритащ. Езы Залым абы щыгъуэ уIэгъэ зыбжанэ къытехуащ, ауэ зэрыдохутырыр зы дакъикъэкIи щыгъупщакъым.
ЛIыхъужьхэм орденхэр щратыжынущ Урысей Федерацэм, Къэбэрдей-Балъкъэр Республикэм я къэрал наградэхэр зыхуагъэфэща адрей цIыхухэм папщIэ, хабзэ хъуауэ, республикэм и Iэтащхьэм къызэригъэпэщ гуфIэгъуэ дауэдапщэм.
КъБР-м и Iэтащхьэмрэ
Правительствэмрэ я пресс-IуэхущIапIэ.
